เพิ่มพื้นที่แห่งดนตรีและศิลปะการแสดง ฟังดนตรีในสวนป้อมมหากาฬ กระตุ้นเศรษฐกิจชุมชน เริ่ม 18 มิถุนายนนี้
นายเฉลิมพล โชตินุชิต รองปลัดกรุงเทพมหานคร เปิดเผยว่า การประชุมวันนี้ เป็นหารือเกี่ยวกับกิจกรรมการแสดงดนตรีในสวนสาธารณะป้อมมหากาฬ เขตพระนคร ซึ่งกิจกรรมดังกล่าวเป็น 1 ในนโยบายของนายชัชชาติ สิทธิพันธุ์ ผู้ว่าราชการกรุงเทพมหานคร ที่มุ่งสร้างกรุงเทพฯ  ให้เป็นพื้นที่แห่งดนตรีและศิลปะการแสดง เพื่อให้ทุกคนมีทางเลือกในการทำกิจกรรมนอกบ้าน  รวมถึงศิลปินสาขาต่างๆ ได้มีพื้นที่ในการแสดงผลงานของตนเองและยังเป็นการเพิ่มสถานที่พักผ่อนให้คนกรุงเทพฯ รวมถึงนักท่องเที่ยวทั้งชาวไทยและชาวต่างชาติในพื้นที่กรุงเทพฯ ชั้นใน ช่วงวันหยุดสุดสัปดาห์ ทั้งนี้กำหนดจัดทุกวันเสาร์โดยครั้งแรกจัดในวันเสาร์ที่ 18 มิถุนายน 2565 เวลาประมาณ 16.00 น.–19.00 น. สำหรับการจัดกิจกรรมดนตรีในสวนบริเวณสวนสาธารณะป้อมมหากาฬครั้งแรกนี้ จะเป็นการแสดงดนตรีในรูปแบบดนตรีแจ๊สและคลาสสิกก่อน จากนั้นจะมีการหมุนเวียนแนวดนตรีในสัปดาห์ต่อไปเพื่อให้เกิดความหลากหลายในการฟังดนตรี นอกจากนี้ จะให้ร้านค้าบริเวณใกล้เคียงได้เข้ามาจำหน่ายสินค้า เพื่อเป็นการช่วยกระตุ้นเศรษฐกิจชุมชนอีกทางหนึ่งด้วย นอกจากนั้น ยังมีการฝึกอาชีพให้กับผู้ที่มาชมดนตรีในสวนด้วย รวมถึงจัดเวทีให้กับผู้พิการและเด็กพิเศษ (ออทิสติก) ได้มาแสดงความสามารถทางดนตรีด้วย โดยจะหมุนเวียนกันไปในแต่ละสัปดาห์